Rådets fælles holdning

af 19. juni 2000

vedrørende Angola

(2000/391/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet har vedtaget fælles holdning 95/413/FUSP(1), hvori det fastlægger Den Europæiske Unions målsætninger og prioriteter med hensyn til Angola.

(2) På baggrund af de betydelige politiske forandringer, der er sket i Angola siden 1995, er visse bestemmelser i nævnte fælles holdning forældede og bør ajourføres.

(3) Rådet har vedtaget fælles holdning 97/356/FUSP(2) vedrørende konfliktforebyggelse og -løsning i Afrika og fælles holdning 98/350/FUSP(3) vedrørende menneskerettigheder, demokratiske principper, retsstatsprincippet og god regeringsførelse i Afrika.

(4) Rådet har vedtaget fælles holdning 97/759/FUSP(4) og 98/425/FUSP(5) vedrørende Angola med henblik på at tilskynde "União Nacional para a Independência Total de Angola" (UNITA) til at opfylde sine forpligtelser i fredsprocessen under hensyn til de relevante afgørelser fra FN's Sikkerhedsråd, især resolution 864 (1993), 1127 (1997), 1130 (1997), 1173 (1998) og 1176 (1998).

(5) Som anført i formandskabets erklæringer på Den Europæiske Unions vegne af 22. juli 1999 og 17. januar 2000 beklager Unionen dybt genoptagelsen af borgerkrigen i Angola, for hvilken UNITA under Dr. Jonas Savimbis ledelse har hovedansvaret. Unionen opfordrer til, at der findes en politisk løsning, således at der kan skabes varig fred i landet, og erklærer, at den er rede til at overveje, hvordan den kan bistå regeringen i Angola med at genopbygge og omstrukturere landet inden for demokratiske rammer.

(6) FN's Sikkerhedsråd har vedtaget resolution 1268 (1999) om oprettelse af et FN-kontor i Angola (UNOA) og resolution 1294 (2000) om forlængelse af dette kontors mandat indtil den 15. oktober 2000.

(7) FN's Sikkerhedsråd har vedtaget resolution 1295 (2000) om gennemførelse af de foranstaltninger mod UNITA, der er anført i resolution 864 (1993), 1127 (1997) og 1173 (1998), på grundlag af konklusioner og henstillinger i rapporten fra det ekspertpanel, der er nedsat i henhold til resolution 1237 (1999).

(8) Rådet vedtog en resolution om minerydningsbistand den 22. november 1996, hvori det anbefales, at der med undtagelse af humanitær bistand tildeles midler til minerydningsoperationer til lande, hvor myndighederne ophører med at bruge personelminer, og en fælles aktion 97/817/FUSP(6) vedrørende personelminer -

VEDTAGET FØLGENDE FÆLLES HOLDNING:

Artikel 1

Den Europæiske Union har sat sig følgende mål med hensyn til Angola:

a) At støtte en politisk løsning på konflikten i Angola på grundlag af Bicesse-fredsaftalerne, Lusaka-protokollen og de relevante resolutioner fra FN's Sikkerhedsråd.

b) Fuldt ud at støtte alle de internationale bestræbelser på at skærpe FN's Sikkerhedsråds foranstaltninger mod UNITA - bl.a. ved at støtte den overvågningsmekanisme, der er indført ved resolution 1295 (2000) - og at yde bistand til især afrikanske stater og South African Development Community (SADC) for at få dem gennemført fuldt ud.

c) At bidrage til en national forsoningspolitik i Angola ved at fremme en kultur med tolerance og dialog mellem alle inden for UNITA og andre politiske partier, som virkelig går ind for fred og entydigt viser deres vilje til at overholde de regler, der er fastsat i Lusaka-protokollen, og de demokratiske principper.

d) Indtrængende at opfordre Angolas regering til fuldt ud at gennemføre sine internationale forpligtelser ved at styrke landets demokratiske institutioner, bl.a. ved at lade alle civilsamfundets sektorer deltage bredere i landets demokratiske udvikling og ved at afholde frie og retfærdige almindelige valg og præsidentvalg samt ved at respektere menneskerettigheder og mediefrihed, retsstatsprincippet og retfærdighed i hele Angola.

e) At tilskynde Angolas regering til at fremme fredsopbyggende initiativer, især til fordel for de grupper, der er særlig berørt af konflikten, samt til at fremme erhvervsmæssig genindpasning, fattigdomsbekæmpelse og udviklingspolitikker med henblik på at skabe betingelser for en effektiv og varig fred.

f) Indtrængende at opfordre Angolas regering til at gennemføre en gennemsigtig forvaltning af de offentlige midler til fordel for alle befolkningsgrupper og til at støtte forsvarlige makroøkonomiske politikker, som kan sikre mere ansvarlighed og bedre udsigter for økonomisk vækst samt bæredygtig udvikling for landet.

g) Fortsat at lægge pres på Angolas regering, som har undertegnet Ottawa-konventionen, og især på UNITA, for at få standset mineudlægningsaktiviteterne og sikret, at der findes korrekte optegnelser om placeringen, således at disse våben kan fjernes

h) At tilskynde til samarbejde og forståelse mellem landene i området med henblik på sikkerheden og den økonomiske udvikling.

Artikel 2

For at fremme ovennævnte mål er Den Europæiske Union rede til følgende:

a) Inden for rammerne af sin fælles udenrigs- og sikkerhedspolitik at støtte initiativer, som bidrager til en politisk løsning på konflikten i Angola i overensstemmelse med de retsakter, der er nævnt i artikel 1, litra a), og i samråd med FN's Generalsekretær, trojkaen af observatørlande, FN's medlemsstater samt regionale og subregionale afrikanske organisationer.

b) At overholde FN's Sikkerhedsråds resolution 1295 (2000) og støtte de internationale bestræbelser på at gøre de eksisterende foranstaltninger mod UNITA i henhold til FN's Sikkerhedsråds relevante resolutioner mere effektive.

c) At støtte Angolas regerings bestræbelser på at styrke de demokratiske institutioner og den demokratiske praksis, især ved at støtte dens planer om at afholde frie og retfærdige almindelige valg og præsidentvalg, og at sikre respekten for menneskerettighederne, mediefriheden, et uafhængigt civilsamfund og retsstatsprincippet.

d) At støtte Angolas regerings bestræbelser på at forbedre den økonomiske og finansielle situation og at bekæmpe bestikkelse og fattigdom i samordning med det internationale samfund.

e) At tilskynde Angolas regering til at nå de økonomiske mål, der er fastsat i personaleovervågningsaftalen mellem Angola og IMF, som udgør et væsentligt skridt i reformen af Angolas økonomi.

f) At bistå Angolas regering med at genopbygge landet under behørig hensyntagen til reglerne om gennemsigtighed og ansvarlighed og inden for et demokratisk miljø.

g) Fortsat at deltage i bestræbelserne på at mindske lidelserne for den del af den angolanske befolkning, som er berørt af krigen, især flygtninge og internt fordrevne, under hensyntagen til behovet for at sikre, at hjælpeorganisationerne har sikker og ubegrænset adgang til dem i overensstemmelse med internationalt godkendte humanitære principper.

h) At bidrage til bestræbelserne på social reintegrering af demobiliserede soldater som et nøgleelement i stabiliseringen og skabelsen af fred i landet.

i) At deltage i minerydningsoperationer i overensstemmelse med Rådets resolution af 22. november 1996 for at opfylde de humanitære behov, efterhånden som de opstår.

j) At bistå FN's kontor i Angola med at opfylde det mandat, som det har fået i resolution 1268 (1999) fra FN's Sikkerhedsråd.

Artikel 3

Rådet noterer sig, at Kommissionen agter at orientere sin indsats i retning af målene og prioriteterne i denne fælles holdning, hvor det er hensigtsmæssigt ved relevante fællesskabsforanstaltninger.

Artikel 4

Denne fælles holdning tages op til overvejelse hver tolvte måned efter vedtagelsen.

Artikel 5

Fælles holdning 95/413/FUSP ophæves hermed.

Artikel 6

Denne fælles holdning har virkning fra dagen for vedtagelsen.

Artikel 7

Denne fælles holdning offentliggøres i EF-Tidende.

Udfærdiget i Santa Maria da Feira, den 19. juni 2000.

På Rådets vegne

J. Gama

Formand

(1) EFT L 245 af 12.10.1995, s. 1.

(2) EFT L 153 af 11.6.1997, s. 1.

(3) EFT L 158 af 2.6.1998, s. 1.

(4) EFT L 309 af 12.11.1997, s. 8.

(5) EFT L 190 af 4.7.1998, s. 1.

(6) EFT L 338 af 9.12.1997, s. 1.